ఎన్‌.వి. భాస్కరరావు

నాదెళ్ల విజయ భాస్కరరావు లేదా ఎన్‌.వీ.బీ (9 జనవరి 1931 – 24 అక్టోబర్ 1984) ప్రముఖ భారతీయ కమ్యూనిస్టు పార్టీ (మార్క్సిస్టు) నాయకుడు, న్యాయవాది, కార్మికోద్యమ నేత, ట్రేడ్ యూనియన్ కార్యకర్త. హైదరాబాద్ నగర కార్మికోద్యమంలో కీలక నాయకుడు.

 జీవితం 
భాస్కరరావు నాదెళ్ల రంగయ్య వెంకటనర్సమ్మ దంపతులకు కృష్ణా జిల్లా, చల్లపల్లి మండలం, నాదెళ్లవారి పాలెం గ్రామంలో జన్మించాడు. చిన్న వయసులోనే తండ్రిని కోల్పోయిన భాస్కరరావును తల్లి పెంచారు. కమ్యూనిస్టు ఉద్యమ ప్రభావంతో విద్యార్థి దశలోనే రాజకీయాల్లోకి ప్రవేశించాడు. బీకాం(హానర్స్‌), ఎల్‌ఎల్‌బీ పూర్తిచేశాడు. భాస్కరరావు 1954 మే 9న ములకలపల్లికి చెందిన సక్కుబాయిని వివాహం చేసుకున్నాడు. వారికి ముగ్గురు కుమార్తెలు – శ్యామల, నిర్మల, ప్రమీల.

 రాజకీయ ప్రస్థానం 
16 ఏళ్ల వయసులోనే భాస్కరరావు కమ్యూనిస్టు ఉద్యమంలో చురుకుగా పాల్గొన్నాడు. తెలంగాణ సాయుధ రైతాంగ పోరాట కాలంలో (1946–1951) పార్టీ నాయకులకు కొరియర్‌గా, రహస్య కార్యకర్తగా పనిచేశాడు. పుచ్చలపల్లి సుందరయ్య, అనంత రెడ్డి, వి. హనుమంతరావు వంటి ప్రముఖ కమ్యూనిస్టు నేతలతో సన్నిహితంగా పనిచేశాడు. భారత స్వాతంత్ర్యం తరువాత కమ్యూనిస్టు పార్టీపై వచ్చిన నిషేధాలు, నిర్బంధ కాలంలో కూడా ఆయన పార్టీ పట్ల నిబద్ధతతో కొనసాగాడు. పార్టీ కార్యదర్శిగా, ఆర్గనైజర్‌గా బాధ్యతలు నిర్వహించాడు. కమ్యూనిస్టు పార్టీ చీలిక సమయంలో సీపీఐ(ఎం) వైపు వచ్చారు.

 హైదరాబాద్ కార్మికోద్యమంలో పాత్ర 
1960ల తరువాత హైదరాబాద్ నగరంలో కార్మిక సంఘాల నిర్మాణం, విస్తరణలో భాస్కరరావు కీలక పాత్ర పోషించాడు. సీఐటీయూ ఆధ్వర్యంలో ప్రభుత్వ రంగం, ప్రైవేట్ రంగాల్లో కార్మిక సంఘాలను ఏర్పాటు చేశాడు. బీహెచ్ఈఎల్, ఐడీపీఎల్, ఈసీఐఎల్, హెచ్‌ఎమ్‌టి, హెచ్‌సిఎల్ వంటి పరిశ్రమల్లో కార్మిక సంఘాల పటిష్ఠతకు ఆయన కృషి ఉంది. ప్రైవేట్ రంగ పరిశ్రమల్లో కూడా కార్మికుల హక్కుల కోసం పోరాడుతూ, హైదరాబాద్ కార్మికోద్యమాన్ని రాజకీయంగా, సిద్ధాంతపరంగా బలోపేతం చేశాడు. ఈ కారణంగా ఆయనను “హైదరాబాద్ కార్మికోద్యమ దిశను మార్చిన నాయకుడు”గా అభివర్ణిస్తారు. 1970లో సిఐటియు రాష్ట్ర కార్యదర్శిగా ఎన్నికయ్యాడు.

 పార్టీ బాధ్యతలు 
భాస్కరరావు సీపీఐ(ఎం)లో వివిధ బాధ్యతలు నిర్వహించాడు. విజయవాడలో పార్టీ కార్యదర్శిగా పనిచేసిన తరువాత, హైదరాబాద్ నగర కార్యదర్శిగా నియమితులయ్యాడు. 1964 నుండి 1984 వరకు హైదరాబాద్ నగర పార్టీ నిర్మాణానికి నిరంతరం కృషి చేశాడు. 1978లో జరిగిన శాసనసభ ఎన్నికల్లో సనత్‌నగర్ నియోజకవర్గం నుండి సీపీఐ(ఎం) అభ్యర్థిగా పోటీ చేశి, స్వల్ప తేడాతో పరాజయం పొందాడు. ప్రజాశక్తి పత్రికను ప్రజలకు చేరవేయటానికి తెల్లావారుజామున పనిచేసేవారు. 1964-66 ఇంకా 1974 రైల్వే సమ్మె సందర్భంగా అరెస్టయ్యాడు. 1980లో సిఐటియు ప్రతినిధిగా సోవియట్ యూనియన్ను సందర్శించాడు.

 మరణం 
1984 అక్టోబర్ 24న గుండెపోటుతో ఆయన మరణించాడు. తెలంగాణ సీఐటీయూ రాష్ట్ర కార్యాలయానికి ఎన్‌.వి. భాస్కరరావు స్మారక భవనంగా పేరు పెట్టారు.

 మూలాలు 

వర్గం:కృష్ణా జిల్లా కమ్యూనిస్టు నాయకులు
వర్గం:1931 జననాలు
వర్గం:1984 మరణాలు